महाधिवेशन की प्रक्रिया में 2 जनवरी को पश्चिम बंगाल में सक्रिय भाकपा(माले) रेड फ्लैग के पार्टी में शामिल होने से पार्टी निर्माण की प्रक्रिया को बल मिला है। पार्टी की वैचारिक-राजनीतिक दिशा, पार्टी एवं जन संगठनों के नेतृत्व में छेड़े गये जाति उन्मूलन आन्दोलन, पर्यावरण संरक्षण आन्दोलन, विस्थापन विरोधी आन्दोलन जैसे विभिन्न आन्दोलन तथा अन्तरराष्ट्रीय स्तर पर आईकोर (क्रांतिकारी पार्टियों एवं संगठनों के अन्तरराष्ट्रीय समन्वय) की स्थापना ने सभी सच्चे कम्युनिस्ट क्रांतिकारियों को एकजुट करने और पार्टी को सुदृढ़ बनाने के कार्य को एक नया आवेग प्रदान किया है। पार्टी महाधिवेशन में भारतीय क्रांति के रास्ते पर भी चर्चा होगी जिसमें देशव्यापी जनउभार के लिए जनता को गोलबन्द करने के लिए संघर्ष के संसदीय एवं गैर-संसदीय स्वरूपों को विकसित करने का आव्हान किया गया है, ताकि साम्राज्यवाद की सेवा कर रही मौजूदा कारपोरेट-भूस्वामी राजसत्ता की जगह जनता की जनवादी राजसत्ता की स्थापना की जा सके जो सभी किस्म के शोषण का अंत कर जनता की सभी बुनियादी अधिकारों और जरूरतों को पूरा करेगी।